DAG 6 | NG Kerk Alberton Suid
Van 'n onbekende persoon kry ek 'n baie ernstige waarskuwing: "Jesus is nie meer aan die kruis nie, die graf is leeg". (Ek verskil glad nie hier nie!) Maar sy gaan voort: "Lydenstyd is 'n valse feestyd; vir christene bestaan net die oop graf." Kan nie wees nie! Hoe verstaan 'n mens die een sonder dat jy dit deur die bril van die ander een bekyk. Die taal van die kruis is bykans op elke bladsy van Paulus se briewe: "Maar wat my betref, mag God verhoed dat ek ooit oor iets anders roem as oor die kruis van ons Here Jesus Christus, want deur die kruis is die wêreld vir my dood en ek vir die wêreld" (Gal 6:14). Ook, "Ons weet dat die sondige mens wat ons was, saam met Christus gekruisig is, sodat ons sondige bestaan beëindig kon word. Ons is nie langer slawe van die sonde nie" (Rom 6:6).
Die teoloog, A.W. Tozer, het dit mooi verduidelik: "In elke mens se hart is 'n kruis én 'n troon. Elke keer as ek myself op die troon sit, hou ek Jesus aan die kruis. " Gelowiges wil, soos Paulus sê, "dood wees vir die wêreld" - dan is Jesus op die troon. Maar hoe ondersoek ek myself as ek dit nie in die skadu van die kruis doen nie? Dit is daar dat ek saam met gelowiges sing: "Kyrie eleison; Christe eleison". Here, vergewe tog!
Die oop graf is die bewys dat ons 'n Lewende God aanbid. By die kruis ontdek ons hoe die Lewende God werk. " As ons (daar) saam met Hom gesterf het, sal ons ook saam met Hom lewe " (2 Tim 2:11).
Hoe sal jy iemand beantwoord wat vir jou sê dat jy te veel aandag aan die kruisiging gee?
Op Dag 6 van #SkaduVanDieKruis luister ons na "Lord, have mercy" soos gesing by 'n jeugdiens van die Katolieke Missie in Zurich.